Papersnake/gushiwen huggingface dataset:
时宰生日诗五首 其三
周紫芝（宋代）

维国有六职，论道先三公。巍峨独姬旦，焜耀传无穷。

子房号贤杰，妙算无遗踪。谓可为帝师，授书圯上翁。

周公迓太平，道与时适隆。张侯策虽奇，未解销兵戎。

太师回狂澜，仅在谈笑中。德业与智谋，谁能与公同。

畴人亦何知，但说前无功。谁知公一德，自与天潜通。
瓶花叹
翁咸封（清代）

灼灼瓶中花，可怜颜色好。色好已离根，芳菲亦难保。
清平乐 芳乐苑
吴绮（清代）

酒痕沾地。宫市灯花里。彻夜金扉浑不闭，浪把江山戏。

风流六代常新。教人却恨东昏。笑煞莲花满地，可怜芳草罗裙。
杂咏一百首·项羽
刘克庄（宋代）

顿无英霸气，尚有妇儿仁。
闻汉购吾首，持将赠故人。
戏效屏山书斋十咏
刘克庄（宋代）

莫谓蟾蜍小，渊源在许中。
曹溪一滴水，驾浪作南宗。
和陈七峰七诗韵
包恢（宋代）

形相犹吾庐，主者自有执。
执乃所性存，不计年百十。
庐则有坏时，似井废不汲。
能原始要终，修短非缓急。
大雪赵振文寄诗言乘月泛舟清甚次韵
楼钥（宋代）

旧闻老具擅诗声，夜泛钱塘向凤城。
今日清游更豪逸，雪花和月带潮生。
和王安抚六言十首 其九
项安世（宋代）

苦心自在阿堵，圣处谁知宁馨。佳句忽来天外，恰能当当亭亭。
过当涂县
韦庄（唐代）

客过当涂县，停车访旧游。谢公山有墅，李白酒无楼。

采石花空发，乌江水自流。夕阳谁共感，寒鹭立汀洲。
南乡子
程垓（宋代）

几日诉离尊。歌尽阳关不忍分。此度天涯真个去，销魂。相送黄花落叶村。

斜日又黄昏。萧寺无人半掩门。今夜粉香明月泪，休论。只要罗巾记旧痕。
晨鸡
刘兼（唐代）

朱冠金距彩毛身，昧爽高声已报晨。作瑞莫惭先贡楚，

擅场须信独推秦。淮南也伴升仙犬，函谷曾容借晓人。

此日卑栖随饮啄，宰君驱我亦相驯。
渔家傲 其一 丁丑重九日猎边外龙安山次先贤范希文词
卢象升（明代）

怪是重阳风雨恶。东篱把菊寒酸作。醉掾当筵吹帽落。

皆寂寞。人间漫说登高乐。

何似今朝开眼目。秋山万叠尖如削。绝顶连云张锦幕。

天摸著。昆崙下看阆风阁。
登岳寺悦亭
李曾伯（宋代）

十年两度看山来，云琐融峰特地开。
办取篮舆穷胜处，南边无事岭头回。
题灵惠
郑域（宋代）

高山如逸民，不肯近人迹。
孤悄尺五天，空洞容数百。
不招龙自来，其下为窟宅。
天下待霖雨，胡为耽睡癖。
我今唤飞廉，驾汝上空碧。
吾鞭不亡施，慎勿惮劳瘠。
次韵回程至涿鹿
洪适（宋代）

回首燕然日再西，一杯相属使轺归。残花媚野不妨好，倦鸟投林自在飞。

可惜光阴销客枕，不嫌尘土染征衣。大明退直清和日，已约梯云访翠微。
赠超元弼
胡居仁（明代）

功名不是吾儒事，王道根基在自新。目下升高当远步，莫教对塔说相轮。
菩萨蛮（喜雪）
郭应祥（宋代）

当年瑞雪多盈尺。今年仅有些儿白。天欲兆丰年。须教趁腊前。

南枝初破萼。风味浑如昨。快与泻银瓶。寒醅醉易醒。
题桐庐谢逸人江居
方干（唐代）

少小高眠无一事，五侯勋盛欲如何。
湖边倚杖寒吟苦，石上横琴夜醉多。
鸟自树梢随果落，人从窗外卸帆过。
由来朝市为真隐，可要栖身向薜萝。
移居红岗新楼期非游山泛湖不下呈知己
湛若水（明代）

巷无车马迹，学子时时来。就床答之问，不答亦已哉。

吾以复无言，端坐同无怀。不追亦不拒，将迎不下台。
题墨梅赠徐用吉南归
乃贤（元代）

苏公堤上路，千树雪纷纷。载酒曾邀我，看花每忆君。

翠茵松下卧，铁笛月中闻。独有思归者，长歌望白云。
题菊花图 其一
郑真（明代）

御袍黄间状元红，剪刻原归造化工。陶令归来秋正好，可能无酒醉西风。
和虞永康梅花十绝句
魏了翁（宋代）

远山云抹半横簪，野色昏明水浅深。
庭外沉沉人不到，凛然玉雪对疏林。
兖墨
范纯仁（宋代）

谁爇长松制作勤，轻煤匀腻杂兰薰。中疑玄石无纤翳，外若灵兰有密纹。

溪石乍研浮紫翠，蜀笺试写落烟云。会将点画传青简，千古忠邪为尔分。
致政宣教魏公挽诗二首 其一
朱松（宋代）

己自应无憾，人犹叹不遭。簪缨门已大，湖海气方豪。

旧国牛矶外，新阡马鬣高。流芳传教子，步武接夔皋。
渔
李江（明代）

一个蓑衣一个裘，老于江湖一孤舟。沙深水浅傍岩宿，月白风清吹笛游。

数罟任从天外撒，连鳌还是手中谋。瀛洲若问家何在，閒傲烟霞笑五侯。
中酒
韦庄（唐代）

南邻酒熟爱相招，蘸甲倾来绿满瓢。

一醉不知三日事，任他童稚作渔樵。
过丰城
杨时（宋代）

清江渺渺绿浮天，博物无人继昔贤。
应有斗间灵气在，谁能更与斸龙泉。
初睡
韦骧（宋代）

冻云卷尽月华清，寒气棱棱夜转生。一卷古书齐万虑，满杯醇转卧三更。

附炎鄙态悲时薄，养僻孤踪任俗评。旷逸最便朝睡美，邻鸡不用再三鸣。
水调歌头·胜日探梅去
陈造（宋代）

胜日探梅去，邂逅得奇观。南枝的皪，陡觉品俗又香慳。曾是瑶妃清瘦，帝与金丹换骨，酒韵上韶颜。百叠侈罗袂，小立耐春寒。

凝香地，古仙伯，玉尘闲。烦公持并三友，秀色更堪餐。定笑芙蓉骚客，认作东风桃杏，醉眼自相谩。想见落诗笔，字字漱龙兰。
遣怀五首寄致道
谢直（宋代）

生当益於人，为道固不同。
赐也乃结驷，回也乃屡空。
忆昔年少壮，未知理穷通。
收身百忧馀，自置寂寞中。
饘粥傥可继，当为七十翁。
蝶恋花
陈允平（宋代）

谢了梨花寒食后。翦翦轻寒，晓色侵书牖。寂寞幽齐惟酌酒。柔条恨结东风手。

浅黛娇黄春色透。薄雾轻烟，远映苏堤秀。目断章台愁举首。故人应似青青旧。
代州冯氏园亭赋呈主人杨冯甥舅 其二
屈大均（明代）

花飞棋局乱，月出射堂高。易饮兰英酒，难酬金错刀。

荒淫三楚秀，游侠五陵豪。万里成欢宴，笙歌莫告劳。
挽李守贞侍郎兼都御史卒于边事
王缜（明代）

几回撑眼数英雄，今代完名少似公。东阁化随春日雨，西台霜洒暑天风。

班超自分留关外，李牧谁知出禁中。可惜功成身便死，不胜清泪滴空濛。
梅根港欲泊不泊其况可想
董嗣杲（宋代）

梅港绝梅根，渺莽芦与荻。
芦荻摇北风，正逢霜雪激。
岸津只两摇，泥草落四壁。
何人舟欲进，想惧少遮羃。
我舟强来依，无故此涉历。
所嗟浮寄人，见舟甚仇敌。
其说自和易，举柱累梳剔。
舟子自高骞，呼月吹短笛。
同行更迂旷，索瓶倒馀沥。
浑忘值危途，去住尚怵惕。
胆消羁思苦，此际谁拯溺。
悭囊纵有金，斗升何处糴。
李评事公进示文集因赠之
欧阳詹（唐代）

风雅不坠地，五言始君先。希微嘉会章，杳冥河梁篇。

理蔓语无枝，言一意则千。往来更后人，浇荡醨前源。

倾筐实不收，朴樕华争繁。大教护微旨，哲人生令孙。

高飙激颓波，坐使横流翻。昔日越重阻，侧聆沧海传。

逮兹觌清扬，幸睹青琅编。泠泠中山醇，片片昆丘璠.

一杯有馀味，再览增光鲜。对宝人皆鉴，握鞶良自妍。

吾其告先师，六义今还全。
因公事留驿中遂登姑苏台晚望
袁易（元代）

古驿西风起，中含水国秋。官闲公馆静，鸟下吏人休。

移簟微凉入，登台晚兴留。乱蝉当槛急，众木抱城稠。

天迥抟苍鹘，山横走翠虬。虚无疑地尽，突兀并云浮。

绝景嗟才窘，微吟怯语遒。烟霏生变态，鸥鹭傲冥搜。

初月清如湿，残霞散不收。似乘牛渚舫，若在武昌楼。

娃馆今荒草，吴官祇废丘。按图非旧迹，访古莫深愁。

蘋浦渔歌断，枫根鬼唱幽。掠檐闻鹤警，照席数萤流。

止舍惭昭子，投亭愧褚裒。疏顽能稍稍，漂转付悠悠。

兹宇阅人久，伊谁似我俦？途穷翻一笑，鬓短耐千忧。

世故从飘瓦，浮生等置邮。三更星斗落，万事入搔头。
题张司马七夕乘槎图 其二
六十七（清代）

海国茫茫水拍天，灵槎安稳御风烟。君家惯犯支机石，好挽银河润野田。
邀同社十七人游灵岩天台次前韵呈潘刘
陈宓（宋代）

凌晨避暑作清游，烈日方中{忄双}玉楼。
石刻俨如元佑日，榜题犹带有唐秋。
二三弟侄皆同志，十一宾朋尽胜流。
共侍潘刘两夫子，夕阳归路语难休。
述九颂·经文
程公许（宋代）

天不椓兮斯文，寄命脉兮哲人。
烂咸阳兮焰虐，不可燬兮六经。
苟日月兮可晦，何天地兮长存。
言不文兮行不远，义欲正兮词欲赡。
学之荒兮气之浮，匪艰深兮必蹇浅。
公昔来兮帝兮帝旁，佩琼蕤兮云锦裳。
六龙兮伏轸，从之兮彩凰。
愍世兮溷浊，下扫兮不祥。
屈宋兮导前，卿云兮翼后。
韩柳兮并驰，杜李兮齐骤。
建安七子兮随行，江左诸谢兮罗左右。
抗吾旃兮典籍场，轶吾毂兮风雅囿。
探金匮兮秘图，{后炎}国华兮册书。
范金石兮所律吕，散人世兮犹绪余。
民之生兮有司命，彼指南兮亦有车。
秉斯印兮千万寿，后有觉兮余楷模。
鹧鸪天·休舞银貂小契丹
范成大（宋代）

休舞银貂小契丹，满堂宾客尽关山。从今嫋嫋盈盈处，谁复端端正正看。
模泪易，写愁难。潇湘江上竹枝斑。碧云日暮无书寄，寥落烟中一雁寒。
逍遥咏
宋太宗（宋代）

顶戴尊天地，聪明识见高。
无为通理性，猛利岂虚劳。
出没终难认，因缘不可逃。
中原多圣境，四海涌滔滔。
追凉
邹浩（宋代）

三伏流金石，端居若探汤。古松摇落照，芒履促追凉。

天壤知谁似，形骸亦自忘。何须北窗下，始解到羲皇。
和汤无邪
廖行之（宋代）

东风习习初春天，流澌冻解兴鱼潜。
池波生绿纹漪涟，和气已觉弥天渊。
人间佳处不独此，我有嘉客称世贤。
怀归不肯依刘表，满怀貯月清光皎。
君行天下眼力高，泰山自见秋毫小。
往时祖烈通帝震，凛凛奚啻霜松清。
力扶彝伦正皇极，精贯日月伊忠诚。
声弥宇宙身卑下，贪天下愿群龙驾。
功高德厚愈流光，谁信幽潜空厚夜。
吾闻丹穴多祥鸾，正论世济非论官。
惭卿惭长彼何事，五公四世嗤新安。
欣然如君食旧德，澜翻自诡真奇特。
潇湘江上忽相逢，熬游远自蚕丛国。
诗豪气侠负家传，平生重义不重钱。
千金万镒随手尽，南来祗有两臂全。
且言昔与吾兄别，相勉相期皆远业。
六年万里天西南，历井扪参淅今接。
故人已作骑箕英，憔悴倦游谁可伦。
风波险阻厌蜀道，恨不泽国归垂纶。
如今岂乏资身策，家在吴江天一域。
床头金尽何足言，气干牛斗心金石。
不须伍举谈班荆，开心见胆须真情。
交游衮衮半朝露，家有谏省真难兄。
听君话言坐未定，投我新篇富嘲咏。
我思伯氏不可作，君为感叹岂其命。
自惭无力空殷勤，扶摇孰起垂天云。
愧无词华堪掞庭，安得琼琚持报君。
送吴郎西使成州
徐铉（宋代）

所向皆为道，遐征岂足辞。
中华垂尽处，别路正秋时。
高阁兰台笔，闲吟板屋诗。
良工无弃物，珍重岁寒姿。
一甲子前与济源李綦仪之游从赣上今其婿谢幼学传示衰容为题四句
周必大（宋代）

早同短李客南康，晚识渠家玉润郎。自笑头颅并目睫，依然如鼠复如獐。
五杂组 其一
孔平仲（宋代）

五杂组，垂衣裳。往复来，就桀汤。不获已，剪夏商。
树阴二首 其一
刘攽（宋代）

清阴方丈得，暑气乍来无。尘榻从箕踞，前贤亦锻炉。

晚虫多黑羽，秋草半青珠。安得遗方客，玄谈似给孤。
百字令·雪湖荷亭眺望
王灏（清代）

小亭帘幕，微风起、吹乱一湖新碧。雨过横塘香更远，遥望水天一色。

露滴圆珠，光摇翠盖。叠浪翻琼雪。菱歌响处，白鸥时起时没。

试问鹤锡名区，胭脂废井，胜事皆陈迹。著屐频来闲眺望，梦裹浑忘是客。

误落尘寰，神仙富贵，两字蹉跎失。梧桐疏影，莫教辜负明月。
水栀 其一
张镃（宋代）

拳石泓泉媚浅沙，孤根蟠窟养清华。细看六出瑶英小，薝卜分明是雪花。
得周元翁蕲春道中书
贺铸（宋代）

离离赤枣墙东林，开窗下榻依墙阴。
杖藜相顾赖之子，隐几忘言知我心。
晚契初逢一东野，清诗屡掷双南金。
官身为米自南北，世路亡羊无古今。
梦泽草荒孤驿远，洞庭雨入沧江深。
相思何以祝高韵，桂树秋风吟玉琴。
秋日杂感次秦楚芳韵
陆阶（清代）

秋水新添一尺波，晚凉处处采菱歌。无家似我虚弹铗，有恨何菱共枕戈。

酒户不缘贫后减，风情终觉少年多。鬓毛几缕惊非旧，白日相催马下坡。
挽曾东轩二首 其二
王梦应（宋代）

壮图罹短世，野趣满馀年。往事堪垂史，孤踪每畏天。

广文俄病酒，摩诘厌闻弦。遥想南州士，生刍重泫然。
闻雁
张治道（明代）

何事天南雁，春来又北飞。
为忧霜雪苦，转见羽毛稀。
江汉惭余阻，潇湘笑汝违。
云霄踪迹异，空有泪沾衣。
立春
赵蕃（宋代）

春日每颁宽大诏，天公意与圣人同。
故于半载焦枯后，一雨聊资土脉通。
闲望
吴融（唐代）

三点五点映山雨，一枝两枝临水花。
蛱蝶狂飞掠芳草，鸳鸯稳睡翘暖沙。
阙下新居成别业，江南旧隐是谁家。
东迁西去俱无计，却羡暝归林上鸦。
失调名
佚名（宋代）

任他春去春来。
题康王观
王十朋（宋代）

趣在烟霞世味轻，天将庐阜慰西征。且须细看康王谷，未用遥寻白帝城。

星子地分天上宿，谷帘泉占酒中名。凌云仙客知多少，肯向风波世路行。
读汉书四绝 其四
郑善夫（明代）

建武闭关示无外，后来夸者却开边。虎头何物飞食肉，西山康居三十年。
秋夜恭怀先业师赠兵部尚书岩野陈先生并寄恭尹
屈大均（明代）

惊风吹折扶桑柯，白日惨惨沉沧波。无数哀猿啼不止，美人回首泪滂沱。

曾将九辩吊沅澧，长夜悠悠雪千里。招魂何处告巫阳，被发空然呼上帝。

忆昔从师粤秀峰，授书不与经师同。捭阖阴谋传鬼谷，支离绝技学屠龙。

天下山川能聚米，壮夫词赋薄雕虫。小子生年方十五，意气飞腾思食虎。

喷玉才蒙伯乐看，追风便向天墀舞。天墀春暖彩云开，帝乘玉辇陪京来。

万里江清鳷鹊观，六朝花发凤凰台。夫子忧时双鬓白，频献重兴三十策。

不从魏绛拟和戎，遂与贾生为逐客。唾壶击破愁心多，君父仇雠将奈何。

长缨不许终军请，黄鹄谁令翁主歌。九鼎茫茫沉泗水，六龙冉冉出蓬婆。

奔走中原殊未已，孤臣泪作黄河水。东渡徒劳舣棹心，南巡未雪胶舟耻。

巫咸终合作波臣，智伯何曾知国士。国士纵横不可当，平生裤下多侯王。

但教死去图麟阁，不愿生还挂鹊章。一呼市井千人战，广州城下兵如电。

半月连营虎豹屯，六花奇阵鸳鸯变。先锋已拔骨都旗，后劲全消当户箭。

岂意军无三日粮，马衔枯骨士金疮。频杀美人来飨士，美人花映蛾眉长。

天心何故邻□子，国步迍邅今若此。长留正气为山河，空有神光照箕尾。

惭予亡命奔天涯，误掷千金博浪沙。穷途不得尺寸柄，髡钳为奴卖朱家。

朱家豪侠倾四澥，堂前宾客如云会。卜夜聊为歌舞欢，探囊尚有孙吴在。

向秀难听长笛哀，伯牙欲把鸣琴碎。鸣琴碎兮我心苦，西山采薇将何补。

翠华缥缈苍梧烟，玉佩飘零洞庭雨。枫叶萧萧二女祠，芦中穷士寒无衣。

白头渔户沧浪去，麦饭壶浆欲待谁。
蕲步四绝句
李流谦（宋代）

一樽相属慰蹉跎，酒债街头苦不多。
饶舌小僧休口藐，年来何事不消磨。
繇佛山溯流仙城望海珠寺
谢元汴（明代）

敢以批鳞笔，来探江上珠。流多兴废事，写出霸王图。

黄纛蛮君贵，牂牁汉迹孤。不须临碣石，炎澥小蓬壶。
乌栖曲
释文珦（宋代）

白露生庭芜，明月照栖乌。
栖乌啼不已，闺人中夜起。
起视西北方，翩翩雁志翔。
幽燕戍未返，云胡不凄伤。
松石室
释宗泐（明代）

青青山上松，凿凿山下石。移来近禅居，窗户生秀色。

室中老比丘，怡然坐终日。转境不在遗，观心了无得。

疏雨洒崭岩，微风动萧瑟。所适不自知，何有喧与寂。
浪淘沙 其一 霜林红叶
洪炳文（清代）

秋色上帘栊。霜信难通。堤边砧杵塞边鸿。错认三春桃李放，绚杵东风。

点缀到江枫。暮景霞烘。酡颜人醉绮罗丛。好趁多情流水去，诗句题红。
承天门迎驾和九和殿讲
顾清（明代）

燔燎中天报礼成，六龙回首万人迎。天应不断酬丰岁，臣也何惭继颂声。

五色画旗风里掣，九斿云䍐日边明。群公不用频瞻望，皇路年来似掌平。
倦醉
郭之奇（明代）

昏舆倦醉自歌劳，半梦湘江半赋骚。欲向三闾谋独醒，仍愁渔父教哺糟。
长相思 其二
李煜（五代）

云一緺，玉一梭。澹澹衫儿薄薄罗，轻颦双黛螺。

秋风多，雨如和。帘外芭蕉三两窠，夜长人奈何。
次泠风阁之韵 其二
黄裳（宋代）

能御泠风入九秋，岂愁光景去难留。翠摇竹影落猿峤，清递笛难来鹭洲。

两腋独乘卢椀兴，满襟谁作楚台游。须知大块生微意，岂俟云边虎啸丘。
寄题张学士三径堂二首 其二
许景衡（宋代）

我欲寻三径，长歌归去来。未能似夫子，还是走尘埃。

彩笔临流赋，清樽对菊开。披榛往来处，东望思悠哉。
九日登苍翠阁值郑九携酒至
佘翔（明代）

秋风摇落客天涯，徙倚高楼夕照斜。纵有白衣来送酒，依然不见故园花。
读峄山碑
张继（唐代）

六国平来四海家，相君当代擅才华。

谁知颂德山头石，却与他人戒后车。
送朱锡鬯
卫既齐（清代）

隋堤官柳无多路，杜牧风流正壮年。两岸酒旗临水店，半窗书卷过江船。

寒潮断处家山近，梅雨晴时客梦悬。燕市风光还忆否，雄谈清夜烛花圆。
塞上伤战士
杜荀鹤（唐代）

战士说辛勤，书生不忍闻。三边远天子，一命信将军。

野火烧人骨，阴风卷阵云。其如禁城里，何以重要勋。
去年冬至过闽清再至有感
许景衡（宋代）

忆昨初寓宿，黄宫萌一阳。今我复来思，节物老春光。

浓阴付梅复，青实久已尝。翳翳轩窗日，几线如许长。

蜂儿饱储蜜，燕子已巢梁。吏役秖扰扰，何术补民疮。

学古要施设，及时当自强。光阴俯仰过，老矣徒慨慷。

挺挺彼苍官，生来傲冰霜。端然阅荣谢，未觉岁月忙。
寄孟协律
贾岛（唐代）

我有吊古泣，不泣向路岐。挥泪洒暮天，滴著桂树枝。

别后冬节洒，离心北风吹。坐孤雪扉夕，泉落石桥时。

不惊猛虎啸，难辱君子词。欲酬空觉老，无以堪远持。

岧峣倚角窗，王屋悬清思。
奉和岳州山城
张垍（唐代）

郡馆临清赏，开扃坐白云。讼虚棠户曙，观静竹檐曛。

悬榻迎宾下，趋庭学礼闻。风传琴上意，遥向日华纷。
次韵苏伯固游蜀冈，送李孝博奉使岭表
苏轼（宋代）

新苗未没鹤，老叶方翳蝉。绿渠浸麻水，白板烧松烟。

笑窥有红颊，醉卧皆华颠。家家机杼鸣，树树梨枣悬。

野无佩犊子，府有骑鹤仙。观风峤南使，出相山东贤。

渡江吊很石，过岭酌贪泉。与君步徙倚，望彼修连娟。

愿及南枝谢，早随北雁翩。归来春酒熟，共看山樱然。
阳山顾生愿甫赠我长歌颇过推与乃述怀志答
张元凯（明代）

男儿七尺期自爱，要令姓字千秋在。不然草木与同腐，富贵纷华何足数。

吾家骠骑从文皇，赏延带砺山河长。谁知后世贱介胄，虫沙猿鹤无低昂。

吾生久拼弃五斗，无奈嗷嗷啼八口。身沾寸禄为人役，手持破斧门挂席。

逐队随行公府间，缁尘赤汗难为颜。借人瘦马风吹倒，传家旧芾屋漏殷。

首如飞蓬色如土，傍人犹妒蛾眉妩。以兹贝锦耀空幻，屏居寂寂南山涧。

阴符在匣羞与传，父书剩有毛苌编。皎月流辉照白雪，飞泉疏越鸣朱弦。

虽然踉蹡人间弃，但言风雅心如醉。乍来破产聊自放，青山啸傲常无恙。

江东复生顾虎头，自云痴绝无所求。徙倚沧浪赓孺子，拍浮绿酒歌张侯。

贫交廿载真尔汝，何事长歌太称许。谓我斯名堪不朽，敝帚千金良可丑。

吁嗟发短心则长，敦诗说礼聊自藏。攀援今人身徒瘁，尚论古人口亦香。

君不见扬家子云老执戟，至今玄草光生白。又不见湘累沉浮在鱼腹，世间离骚比珠玉。

毋论鹖士与波臣，日月文章万古新。即今青鬓不弩力，辗转白发来侵人。
次韵张鹏飞三绝
方回（元代）

雪天人品最高者，蓑笠江干一钓竿。
才有侍儿焉识此，党晖陶谷总酸寒。
杂诗六首 其二
刘挚（宋代）

咬咬笼中鸟，食饱勤好音。谁怀主人意，岂不思上林。

出处谬前算，老大故溪心。秋衾耿寒梦，玉露晓如淋。
与次明宿昆山舟中次明诵其近作因次韵
文徵明（明代）

寒山突兀背孤城，野寺荒谯乱杀更。
别港潮生舟暗动，远汀烟杀火微明。
鸡声风雨还家梦，春水江湖对榻情。
邂逅他乡是知己，此心端合向谁倾。
社日游开元观（时当水荒之后）
薛逢（唐代）

松柏当轩蔓桂篱，古坛衰草暮风吹。荒凉院宇无人到，

寂寞烟霞只自知。浪渍法堂馀像设，水存虚殿半科仪。

因求天宝年中梦，故事分明载折碑。
和李中甫知录采兰
释宝昙（宋代）

翳翳林莽，孰艺其兰。
东风人群，俯仰棘间。
薜荔既艾，辛夷未繁。
寂寥前修。嘘唏孔颜。
藕尔芳芷，医余国膻。
我怀斯人，碧梧紫檀。
荏苒岁月，纷兮白颠。
十步闻芗，五步不悭。
佩帏幽幽，骐骥在闲。
未春叩户，苜蓿满盘。
秋日
吕祖谦（宋代）

堂下梧桐树，清阴欲满帘。
风前数叶落，枝外几山添。
世故真难犯，幽栖不用占。
新凉入书幌，好在邺侯签。
山中示诸生五首 其三
王守仁（明代）

桃源在何许，西峰最深处。不用问渔人，沿溪踏花去。
次韵和江子我卧病谢予相过之作
晁说之（宋代）

弃妇不言贫，孤儿不知病。美疹亦何有，衰莲披绿净。

大易疾无亦，要且观情性。我来自山中，非征亦非聘。

但恨清风薄，安识皇都盛。况闻药艾攻，之子骇观听。

策羸七里湾，忧醉岂易醒。今兹早尝馔，高人能自胜。

不废五字吟，久与金石称。我老言亦衰，同鸣不相应。
颂古二十五首
释崇岳（宋代）

百丈狸奴面，沩山鬼睛眼。
见人空解笑，弄物不知名。
大有年
朱仲明（元代）

五谷皆登几载无，今秋端不负菑畬。已欣亿秭仓箱积，肯数寻常儋石储。

卦象曾占天上火，牧人应协梦中鱼。麟经二百馀年久，似此丰穰仅一书。
喜夏雨
齐己（唐代）

四郊云影合，千里雨声来。尽洗红埃去，并将清气回。

潺湲浮楚甸，萧散露荆台。欲赋随车瑞，濡毫渴謏才。
自唐安之成都
陆游（宋代）

出门犹苦雨，度堑喜新晴。
日正车无影，风高盖有声。
疏疏稚苗立，郁郁晚桑生。
宿醉行犹倦，无人为解酲。
赠张伯益
梅尧臣（宋代）

张伯益，
风义自足常游遨，醉弹琵琶声嘈嘈。
雷车急辊蛟龙号，曲终放拨解紫绦。
勇气索笔作小篆，李斯复出秦碑高。
不数宣王石鼓文，快健欲敌横磨刀。
弈棋丝桐且置之，众善多取精神劳。
晚坐
陈师道（宋代）

柳弱留春色，梅寒让雪花。
溪明数积石，月过恋平沙。
病减还憎药，年侵郤累家。
後归栖未定，不但只昏鸦。
烧香曲
李商隐（唐代）

钿云蟠蟠牙比鱼，孔雀翅尾蛟龙须。漳宫旧样博山炉，

楚娇捧笑开芙蕖。八蚕茧绵小分炷，兽焰微红隔云母。

白天月泽寒未冰，金虎含秋向东吐。玉佩呵光铜照昏，

帘波日暮冲斜门。西来欲上茂陵树，柏梁已失栽桃魂。

露庭月井大红气，轻衫薄细当君意。蜀殿琼人伴夜深，

金銮不问残灯事。何当巧吹君怀度，襟灰为土填清露。
送无为倅张南仲归吉州
王之道（宋代）

吾友李粹老，少也游胶庠。
六年得一第，自谓贵且昌。
衽席不知戒，飞黄中道僵。
三阅大渊献，岁月亦已长。
嗟嗟死非所，至今未能忘。
忠言类良药，苦口不见尝。
那知兵火馀，获见同舍郎。
来丞濡须郡，两岁依馀光。
邂逅偶及此。为之泪淋浪。
高义藉激薄，美政称扶伤。
康沂富邦国，何独歌王祥。
江城四月尽，麦熟梅子黄。
归与佐吾君，谈笑跻义皇。
遥应不可留，船头鼓其镗。
西寨寓居
徐夤（唐代）

闲读南华对酒杯，醉携筇竹画苍苔。豪门有利人争去，

陋巷无权客不来。解报可能医病雀，重燃谁肯照寒灰。

严陵万古清风在，好棹东溪咏钓台。

功智争驰淡薄空，犹怀忠信拟何从。鸱鸢啄腐疑雏凤，

神鬼欺贫笑伯龙。烈日不融双鬓雪，病身全仰竹枝筇。

崇侯入辅严陵退，堪忆啼猿万仞峰。
兴元府园亭杂咏·桂石堂
文同（宋代）

尝闻阳朔山，万尺从地起。
孤峰立庭下，此石无乃似。
爱尔常独来，一日须三四。
春帖子词·皇后阁十首
宋祁（宋代）

宫里春花才灼灼，殿前春仗已峨峨。
东风尽解天池冻，不及君王庆泽多。
县斋书事 其二
杨时（宋代）

一去人间二十年，空馀飞雪上华颠。清时最有求田乐，未愧陈登榻上眠。
答耿奎
王令（宋代）

浮生飘泊委蓬蒿，汫澼无封敢叹劳。
心学古人方有媿，身从衰俗忽为高。
苟惭枉道干箪食，肯谓非时爱一毛。
末学从兹益知守，善人不鄙与华褒。
感遇诗三十八首·其二十五首
陈子昂（唐代）

玄蝉号白露，兹岁已蹉跎。
群物从大化，孤英将奈何。
瑶台有青鸟，远食玉山禾。
昆仑见玄凤，岂复虞云罗。
挽莫子晋丈 其三
孙应时（宋代）

吾父古君子，公家贤主人。一门常旅拜，三世极情亲。

遗事今谁问，知心莫重陈。上林烟草绿，千里倍伤神。
岁暮江寺住
齐己（唐代）

山依枯槁容，何处见年终。风雪军城外，蒹葭古寺中。

孤村谁认磬，极浦夜鸣鸿。坐忆匡庐隐，泉声滴半空。
和大参相公
刘过（宋代）

山邃龙蟠屈，江昏蜃吐楼。
撞钟千百指，阅世八千秋。
僧笑衣冠累，天容杖屦游。
松梢清影碎，薄月带沙流。
迁居颍谷
毕仲游（宋代）

渐入深山处，都无客到来。轻裘胜挟纩，渴饮当衔杯。

得失情何预，閒忙老共催。清风一披拂，安坐兴悠哉。
十六字令
王时翔（清代）

行。红叶阶前响屧声。无人见，凉月照残更。
写 其二
朱淑真（宋代）

菊有黄花离槛边，怨鸿声重下寒天。偏宜小阁幽窗下，独自烧香独自眠。
甘露殿侍宴应制
李峤（唐代）

月宇临丹地，云窗网碧纱。御筵陈桂醑，天酒酌榴花。

水向浮桥直，城连禁苑斜。承恩恣欢赏，归路满烟霞。
陪冯使君游六首。过相思岭
贯休（唐代）

誉自馨香道自怡，相思岭上却无机。荒渠叶覆深霞在，

片石人吟一鸟飞。何处风砧传古曲，谁家冢树挂斜晖。

因思往事真堪笑，鹤背渔竿未是归。
云溪杂咏
郭印（宋代）

入门何所有，弥望只林泉。
尘垢人间世，云霞洞里天。
閒亭藏复见，小径绝仍连。
勿说桃源地，幽深自一川。
奉和裴令公三月上巳日游太原龙泉忆去岁禊洛见示之作
白居易（唐代）

去岁暮春上巳，共泛洛水中流。今岁暮春上巳，

独立香山下头。今光闲寂寂，旌旆远悠悠。

丞相府归晋国，太行山碍并州。鹏背负天龟曳尾，

云泥不可得同游。
杀气不在边
孟郊（唐代）

杀气不在边，凛然中国秋。道险不在山，平地有摧輈.

河南又起兵，清浊俱锁流。岂唯私客艰，拥滞官行舟。

况余隔晨昏，去家成阻修。忽然两鬓雪，同是一日愁。

独寝夜难晓，起视星汉浮。凉风荡天地，日夕声飕飗.

万物无少色，兆人皆老忧。长策苟未立，丈夫诚可羞。

灵响复何事，剑鸣思戮雠。
使闽过延平
刘震孙（宋代）

川媚山辉宝气钟，尊尧而后几儒宗。
往来但指龙津说，不道人中自有龙。
题王德循书院壁
李之仪（宋代）

热不就恶木枝，渴不饮盗泉水。古人不可期，岁月姑相委。

不爱尔井泉百尺深，不爱尔庭树千里阴。相看岂持一饭报，长啸聊为猛虎吟。
上杜世昌相公
郭舆（宋代）

恩浃台端礼数宽，不烦鵷笋裛宵寒。
即看裾珮趋跄缓，翻识枢衡斡运难。
剑履光迎鳌禁紫，丝纶色炫凤池丹。
好将寅亮酬天贶，早致亨衢五纬安。
山北纪行十二章章八句 其四
朱熹（宋代）

竦身长林端，策足层崖表。仰瞻空界阔，俯叹尘寰小。

天池西嵌崟，佛手东窈窕。杖屦往复来，凭轩瞰归鸟。
大冶铁山歌
范轼（清代）

铁山三千六百九，崭岩藏金自古有。夜光睒䁡流萤飞，昼景掀古老蛟走。

镠鎏鉼钣各异名，千年黝色长峥嵘。当其顽矿閟精气，斗牛上区居民惊。

周官职重北人掌，凫氏氏纷徒党。三品定制划龙龟，九鼎穷奸駴魍魉。

黄金为上白金中，尔铁亦得齐银铜。牛腹盐官杂汉谶，火罗貘粪开唐蒙。

唐坑宋监留遗迹，都局元家罢工役。占城不献西天烽，高昌那致青鍮石。

衡岳蜿蜒插天半，天半宝光插云汉。势若万马奔平川，一线悬崖忽中断。

大峰小峰争错落，冶城四面疑铲削。江流东去水铮鏦，云开遥见武昌郭。

传闻此地富珍储，英英云气时呵嘘。一自当年禁掘斸，山灵守护缄丹书。

地不爱宝汁流浦，铁花铁树露三五。苗旺初惊凫雁翔，茫寒微讶虹霓吐。

四夷宾服新政平，千夫锤凿声丁丁。不待拣沙游丽水，居然插剑望丰城。

大府殷勤费讨讲，山民焉敢持鹬蚌。矿师远致碧眼胡，火轮近试黄石港。

十里五里官符催，千觔万觔载铁回。大别山头架炉韛，朝朝暮声如雷。

鬼斧神工世罕见，要使精金成百炼。为铫为镈待陶镕，讵祇商民称利便。

噫吁嘻，采金铸币始庄山，无金铁亦纾时艰。安得聚将九州一大错，点成金银台阙，磊落常跻攀。
孙元忠寄示种竹诗戏以二十篇答 其三
孔平仲（宋代）

秋风楚竹冷，倚杖更徘徊。想见阴山雪，朱炎安在哉。

自今幽兴熟，携手卧苍苔。客居暂封殖，腊月更须栽。
卢沟
范成大（宋代）

草草鱼梁枕水低，匆匆小驻濯涟漪。
河边服匿多生口，长记轺车放鴈时。
中秋歌
孙复（宋代）

明月一岁中，影圆十二回。
如何今夕里，争赏罗樽垒。
既爱盈盈今，更上高高台。
人心莫如此，试为君言哉。
月者水之精，秋者金之气。
金水性相生，五行分其事。
则知天地间，相感各以类。
水得金还盛，月因秋更清。
气类使之然，人谁不有情。
可怜别夜今，一一皆销声。
自昔诗家流，吟皆不到此。
徒能状光彩，岂解原终始。
冥搜讵有得，燥吻真何以。
请看退翁歌，其的能中矣。
郊庙歌辞。享惠昭太子庙乐章。迎俎酌献
李逢吉（唐代）

既洁酒醴，聿陈熟腥。肃将震念，昭格储灵。

展矣礼典，薰然德馨。愔愔管磬，亦具是听。
碧山曙色
黄骧云（清代）

碧山碧色重复重，九十九尖峰閒峰。天鸡唤醒金乌鸟，玉女擎出青芙蓉。

混沌初开早世界，盘古四顾无人踪。我来扶杖入烟翠，口嚼飞霞如酒浓。
雨中句容道中喜看山色
祝允明（明代）

洗秋零雨向萧神，京邑风光斩地新。马上会淹京兆客，天涯忽地苧萝人。

轻云淡荡铅华薄，初日曈昽宝镜真。便欲涉江嗟未得，芙容犹自隔青蘋。
六月雨十一首
许月卿（宋代）

彭城夜雨悲翁季，手植堂前双桂秋。
竹马吾何计东阁，巾车何桂乐田畴。
棣华颇换椿萱树，雁影平沉橘柚洲。
更忆北山移植处，钓鱼竿底玉醪篘。
遣兴
陆游（宋代）

老子从来薄宦情，不辞落魄锦官城。
生前犹著几两屐，身後更须千载名。
楼外雪山森晓色，井边风叶战秋声。
一尊尚有临邛酒，却为无忧得细倾。
致政大夫胡公挽诗五首 其二
周麟之（宋代）

西帅乘迟日，趋庭正妙年。飞书腾白羽，曳綵汎红莲。

晚伏追风骥，长嗟堕水鸢。卷舒安义命，何恨及重泉。
念奴娇 长干里
郑燮（清代）

逶迤曲巷，在春城斜角，绿杨荫里。
赭白青黄墙砌石，门映碧溪流水。
细雨饧箫，斜阳牧笛，一径穿桃李。
风吹花落，落花风又吹起。
更兼处处缲车，家家社燕，江介风光美。
四月樱桃红满市，雪片鲥鱼刀　。
淮水秋清，钟山暮紫，老马耕闲地。
一丘一壑，吾将终老于此。
玉梁道中杂咏
罗与之（宋代）

清商从西来，刺刺满林坞。
草木倏变衰，柯叶不相雇。
昔时翳空云，今作连山雨。
菊花犹强项，篱边争媚妩。
赠赵当可
王灼（宋代）

元子称漫浪，严生资苦劲。
海内无赏音，秋风入衰鬓。
东江一茅屋，但欲安性命。
颇怪泽畔翁，烦词寄天问。
霓裳中序第一·茉莉咏
尹焕（宋代）

青颦粲素靥。海国仙人偏耐热。餐尽香风露屑。便万里凌空，肯凭莲叶。盈盈步月。悄似怜、轻去瑶阙。人何在，忆渠痴小，点点爱轻撅。
愁绝。旧游轻别。忍重看、锁香金箧。凄凉清夜簟席。杳杳诗魂，真化风蝶。冷香清到骨。梦十里、梅花霁雪。归来也，恹恹心事，自共素娥说。
次韵裴秀才上太守向公二首
秦观（宋代）

上客新从颍尾归，使君高会列南威。
风将沉燎萦歌扇，雪带梅南上舞衣。
翻样云团分御帑，如椽蜜炬出宫闱。
食前方丈罗珍怪，却讶犀燃牛渚矶。
寻陈处士山堂
刘得仁（唐代）

步溪凡几转，始得见幽踪。路隐千根树，门开万仞峰。

片云生石窦，浅水卧枯松。穷谷风光冷，深山翠碧浓。

鹤看空里过，仙向坐中逢。底露秋潭水，声微暮观钟。

他年来此定，异日愿相容。且喜今归去，人间事更慵。
句
商侑（宋代）

地俯梅溪新栋宇，源通橘井近烟霞。
送温初下第
孟郊（唐代）

日落浊水中，夜光谁能分。高怀无近趣，清抱多远闻。

欲识丈夫志，心藏孤岳云。长安风尘别，咫尺不见君。
春思赠人
柳中庸（唐代）

红粉当三五，青娥艳一双。绮罗回锦陌，弦管入花江。

落雁惊金弹，抛杯泻玉缸。谁知褐衣客，憔悴在书窗。
清风洞 其二
员兴宗（宋代）

万壑森寒如泼水，也复萧萧吹醉耳。飞乘何处觅莲莱，试唤茶颠玉川子。
驾出长安（一作王昌龄诗）
宋之问（唐代）

圣德超千古，皇风扇九围。天回万象出，驾动六龙飞。

淑气来黄道，祥云覆紫微。太平多扈从，文物有光辉。
乙巳秋暮独酌
陆游（宋代）

山阴老道士，寄情鱼鸟中。
幽户绿萝月，孤舟白苹风。
岂无小瓮熟，尊杓谁与同？邂逅得知心，一见叹犹龙。
恭和御制玉津园宴射
曾怀（宋代）

江山秋日冠轻烟，别苑风光胜辋川。
位设虎侯恢盛典，枝穿杨叶校名贤。
礼均湛露宣飞斝，乐奏钧天着发弦。
圣主经文与纬武，全胜巡幸射蛟篇。
七月十一日大雨次日又大雨
孙应时（宋代）

秋来大火太焚如，恼得天公痛扫除。
两夕檐声撼江海，一翻凉意洗郊墟。
眼明还我诗书乐，骨醒从渠枕簟疏。
明日快晴应更好，莫妨千里荐嘉蔬。
与韩抚干大伦八首
袁燮（宋代）

作诗真欲挽君留，蜀道平宁倚运筹。
他日功名成遂后，犹能枉顾洁翁不。
菩萨鬘 芦泾舟中与蒙叔话别时蒙叔将入都
薛时雨（清代）

丈夫不洒临歧泪。泪珠偏向临歧坠。有酒不成欢。擎杯强自宽。

前程期万里。万里今朝始。莫漫怨今朝。明朝人更遥。
满江红（送王实之）
刘克庄（宋代）

天壤王郎，数人物、方今第一。谈笑里、风霆惊座，云烟生笔。落落元龙湖海气，琅琅董相天人策。问如何、十载尚青衫，诸缑客。

易爱底，些官职。难保底，些名节。拟闭门投辖，剧谈三日。畴昔评君天下宝，当为天下苍生惜。向临分、慷慨出商声，摧金石。
一拳石 其一
区元晋（明代）

梦里罗浮安在哉，醒看奇岫俯高台。自犹记得飞云顶，移动云根一片来。
赠无择老禅因观稼 其一
郑霖（宋代）

两年风雨为民愁，那得偷閒物外游。谁谓秋鸿留爪甲，吴侬一稔展眉头。
台城路 题叶小鸾疏香阁眉子砚拓本
杨芳灿（清代）

珑玲片石销沈久，空留数行题字。镂雪词新，簪花格瘦，绿影浅分螺子。

疏香阁里。想几度摩挲，定劳纤指。无限清愁，远山低锁一痕翠。

瑶台环佩去远，只云丝帖帖，暗记蚕纸。蕉叶微凉，樱桃细雨，滴尽玉蟾清泪。

莲台證偈，早绮障全空，罢修眉史。枫冷凋红，水天谈旧事。
礼大梅常禅师塔
释智遇（宋代）

鼯鼠声中，颠来倒去。
马颔驴腮，不须解注。
梅花观
丘逢甲（清代）

青山断处碧云遮，不见罗浮旧酒家。我是出山更回首，雪天重约访梅花。
耆英会诗
楚建中（宋代）

二相谟猷烂史编，诸公才业过前贤。
好图仪像传来世，何事顽疏亦比肩。
次韵苏主管青溪十绝句
项安世（宋代）

不分诗颠著病魔，一杯姜酒汗滂沱。
须臾下笔风雨吼，写尽清溪曲曲波。
东归留别幕中同舍
孙应时（宋代）

我家客星里，少小钓寂寞。
推迁堕尘纲，世味终然薄。
万里携一身，俛仰叹今昨。
抖擞莱子衣，归欤老林壑。
偈颂一百四十一首 其二十一
释师范（宋代）

衲僧用处，了无定度。握土成金，握金成土。
送汝嘉之春官
郭廑（明代）

官舍飞花拂玉盘，官桥丝柳亸雕鞍。百壶绿酒沙头尽，千里青云马上看。

夜月琴樽如故国，春风环佩是长安。他时引对金銮殿，会见朝阳刷羽翰。
落成王朝奉庙以薄恙不获预谢谢刘宰并诸乡丈
陈傅良（宋代）

抱病荒村望欲迷，骏奔无数独鸡栖。
瞻言冬鼓何时歇，好听农郊雨一犁。
灯菊
史铸（宋代）

上林佳果久流声，秋径香苞特假名。
正赖蟹肥新酒熟，幽人来赏两含怀
菩萨蛮·翠翘金缕双鸂鶒
温庭筠（唐代）

翠翘金缕双鸂鶒，水纹细起春池碧。池上海棠梨，雨晴红满枝。
绣衫遮笑靥，烟草粘飞蝶。青琐对芳菲，玉关音信稀。
绝句
任大中（宋代）

莫管流年一掷梭，花前对酒且高歌。
命中若有终须有，到底无时不奈何。
送王梦楼同年出守临安 其三
毕沅（清代）

惜别翻愁聚，重逢在几年。兰交风谊重，杏籍姓名传。

徵逐人三五，分携路八千。升庵遗韵在，花髻说前贤。
七月廿一日再过梅岭
张弼（明代）

去年骑马黄沙岭，正在燕山北尽头。今日又从梅岭过，八千里路思悠悠。
秋来益觉顽健时一出游意中甚适杂赋五字
陆游（宋代）

万古无穷梦，余年欲散云。
身虽迫衰谢，学未废鉏耘。
开卷多新得，逢人有旧闻。
伏生虽九十，犹冀与斯文。
偈颂一百零二首
释绍昙（宋代）

尊贵中来，报土无差。
琼琚庭院，锦绣楼台。
何似灵山听法华，联镳稳驾白牛车。
小桃源
白玉蟾（宋代）

好事开三径，栽花满一园。
前头平俯水，里面曲通村。
自有鸠夫妇，仍多竹子孙。
醉归迷去路，题作小桃源。
映碧园产并头莲三十首 其二 二冬
孙传庭（明代）

虚心知有约，一壑解相容。馥馥香如和，翩翩影自重。

台箫齐下凤，津剑并飞龙。混迹污泥里，忻然得所从。
钓台
李处权（宋代）

先生志丘壑，溪山助幽兴。
持竿聊尔尔，至乐在游泳。
故人已龙聊，旌车远来聘。
掉头藐不顾，长揖辞万乘。
人生各有愿，可不安吾分。
是在易之乾，曰遁世无闷。
至今堂前竹，苍翠有余润。
我行出祠下，敬谒仰胜韵。
愧负营口腹，驰驱违本性。
言归不敢迟，卖剑买鱼艇。
墨藕花 其一
释居简（宋代）

红铺不是芬陁利，绿卷无非菡萏秋。以色媚人宁坏色，不随荣谢镜中羞。
和黄作霖董伯玉东山岭上及崇相沙头会饮二首
吴芾（宋代）

杖藜寻古寺，把酒俯长流。
节物尚三月，风流似十洲。
且看花满眼，休说锦缠头。
但得陶陶醉，何妨守旧丘。
失调名
仲殊（宋代）

柏觞敛滟银幡小。
醉中赠崔膺
李涉（唐代）

与君兄弟匡岭故，与君相逢扬子渡。白浪南分吴塞云，

绿杨深入隋宫路。隋家文物今虽改，舞馆歌台基尚在。

炀帝陵边草木深，汴河流水空归海。古今悠悠人自别，

此地繁华终未歇。大道青楼夹翠烟，琼墀绣帐开明月。

与君一言两相许，外舍形骸中尔女。扬州歌酒不可追，

洛神映箔湘妃语。白马黄金为身置，谁能独羡他人醉。

暂到香炉一夕间，能展愁眉百世事。君看白日光如箭，

一度别来颜色变。早谋侯印佩腰间，莫遣看花鬓如霰。
与愚上人宿天竺 其二
释道潜（宋代）

稽留峰北好林泉，珍重幽栖得所便。柏子烟中能宴坐，想无馀习可攀缘。
善饮
沈辽（宋代）

谁道渊明不善饮，亦知太白爱题诗。浪醉浪吟成底事，不如高卧过当时。
布袋和尚赞 其二
释智愚（宋代）

梦里升兜率，阎浮待下生。不须呈懵袋，亚毒已流行。
纪秦汉间事二首
罗公升（宋代）

秦焰亦已灰，函关碎周文。
玄感老东都，不救身首分。
慎勿轻瘠牛，犹足偾孤豚。
高文信神武，□往乘□昏。
落果固有时，燥者勿与言。
闻子规
李弥逊（宋代）

客里春秋过半生，子规枝上最关情。南来故国一万里，却笑子规犹乱鸣。
正月闻鸮有感
岑安卿（元代）

恶人恒多善人少，春来未省听啼鸟。惟有鸱枭最恼人，聒聒五啼鸣到晓。

䲭枭䲭枭尔何为，万人怪汝千人讥。啼有王孙金弹丸，绕林逐尔将安归。
题广信府李经历仲谋所藏画 其三 抱琴图
郑真（明代）

紫霞洞客已仙游，故国湖山草树秋。鸾鹤九霄音信杳，欲将哀怨寄清流。
鼓山用馀干赵相韵
刘克庄（宋代）

城郭区区一聚埃，江山如此信佳哉。
挟龙相国骑箕去，招鹤仙人弭节来。
试问炊粱成短梦，何如煨芋拨残灰。
危亭更着文公扁，日落山空未忍回。
句
田娥（唐代）

春至偏无兴，秋来只是眠。（《闲居》）
和奇父二首
胡寅（宋代）

丈室虚明了不扃，寸田芜废正须耕。
容颜半叹年华改，品目犹烦月旦评。
洗砺子荆真可慕，中庸伯始竟何成。
且将礼节规儿辈，不止文书记姓名。
汴河怀古二首
皮日休（唐代）

万艘龙舸绿丝间，载到扬州尽不还。
应是天教开汴水，一千余里地无山。

尽道隋亡为此河，至今千里赖通波。
若无水殿龙舟事，共禹论功不较多。
文宴招润卿博士辞以道侣将至一绝寄之
陆龟蒙（唐代）

仙客何时下鹤翎，方瞳如水脑华清。

不过传达杨君梦，从许人间小兆听。
满江红·半世飘蓬
沈瀛（宋代）

半世飘蓬，今何幸、得归乡曲。却还似、重来燕子，认巢新屋。好是秋晴风日美，饭香云子炊如玉。念蟹螯、满把欲黄时，笋新绿。仍更有，初开菊。何妨更，重添竹。与此君相对，且无荣辱。待得吾庐三径就，此生素愿都齐足。任三竿、红日上檐梢，眠方熟。
送僧应参禅
沈辽（宋代）

古寺穷居岁月移，东冈西崦不相知。从来但识群羊谶，不道亦逢狮子儿。

潇水荤膻从此隔，雪山消息更何疑。明年我过湘西去，问讯山前我为谁。
夜宿东城有怀二首 其二
李光（宋代）

半生香火庇琳宫，自怪年来出处同。忧患祗今尝已遍，颓然相对两衰翁。
对酒
陆游（宋代）

温如春色爽如秋，一榼灯前自献酬。
百万愁魔降未得，故应用尔作戈矛。
送孙秀才兼寄达道人
周紫芝（宋代）

当年御史凛霜风，见说金狨玉面骢。汗简有名知不朽，皂囊无稿岂非忠。

梦思故国兵犹满，身落它乡路更穷。只有老禅真具眼，识君应在典型中。
沈仁可惠看灯蟹
周密（宋代）

君不见天上妖蟆食天目，怪语空号玉川客。万古何伤明月明，可笑妖蟆终受磔。

又不见人间痴蝶掩夜灯，焦头烂额恃己能。烹煎不免取奇祸，亏蔽徒取人之憎。

二虫何知乃至此，飞走不能逃一死。附炎触热正可怜，喘杀人间褦襶子。

草泥夜黑溪火明，挺矛衷甲方横行。举烽止博褒姒笑，投阱何异长平坑。

我怜公子本无罪，人之不仁非自致。便为移封到酒泉，唤取曲生同一醉。
送新安张少府归秦中（一题作越中送人归秦中）
孟浩然（唐代）

试登秦岭望秦川，遥忆青门春可怜。

仲月送君从此去，瓜时须及邵平田。
用大成四桂坊韵赋诗赠令狐昆仲
陈与义（宋代）

乡人洗眼看银黄，得桂运枝手尚香。
盛事固应传雁塔，新诗不减住鸡坊。
醍酥乳酪元同味，羯末对胡更合堂。
从此葛恢门下客，知名可但一杨方。
首夏犹清和联句
裴度（唐代）

记得谢家诗，清和即此时。 ——白居易

馀花数种在，密叶几重垂。 ——裴度

芳谢人人惜，阴成处处宜。 ——刘禹锡

水萍争点缀，梁燕共追随。 ——行式

乱蝶怜疏蕊，残莺恋好枝。 ——张籍

草香殊未歇，云势渐多奇。 ——白居易

单服初宁体，新篁已出篱。 ——裴度

与春为别近，觉日转行迟。 ——刘禹锡

绕树风光少，侵阶苔藓滋。 ——行式

惟思奉欢乐，长得在西池。 ——张籍
晚望因寄宋太素
田锡（宋代）

春深水榭絮纷纷，支策临高日欲曛。
故国已迷巴徼路，断肠空欲岭头云。
燕飞芳草随天远，莺啭残花隔竹闻。
物景感人情不尽，因成吟咏寄於君。
访两峰师泉梅园三君三舍山中 其一
罗洪先（明代）

山上桃花山下蹊，几人冲雨复沾泥。怜君早得春风句，不向桃花开后题。
醉去来辞五首 其五
耶律铸（宋代）

可爱风流赵素台，与香风引到蓬莱。诚知宦海风波恶，离了风波醉去来。
山居
叶茵（宋代）

朝踏山根云，暮归云中扉。
野鸟始惊避，今焉情依依。
异哉海上鸥，猜疑未忘机。
偈二首 其一
释道平（宋代）

山僧不会佛法，为人总没来由。或时半开半合，或时全放全收。

或如万人丛里，冷地掉个石头。忽然打著一个，方知触处周流。
野有死麕
佚名（先秦）

野有死麕，白茅包之。有女怀春，吉士诱之。
林有朴樕，野有死鹿。白茅纯束，有女如玉。
舒而脱脱兮！无感我帨兮！无使尨也吠！
春日六言十二首 其五
刘克庄（宋代）

昨夜身手和柔，今晨毛发飕飗。不堪早朝骑马，尚能夜起饭牛。
吾家二首
于石（宋代）

松阴六七里，茅屋两三家。
坡暖四时笋，溪寒五月花。
泉声挟风雨，云气走龙蛇。
谁谓谋生拙，门前数亩瓜。
偈颂一百五十首
释心月（宋代）

风磨湛湛真空体，雨洗如如法界身。
大地山河并万象，今朝与佛共生辰。
赠顾骠骑诗 思文
陆云（魏晋）

一
思文祁阳。
祁阳克畯。
天锡纯嘏。
宣兹义问。
德音既烈。
海外有嘏。
既嘏斯音。
祗敬厥德。
昭治其家。
覃及邦国。
永肇仪刑。
俾民惟则。
二
文王在上。
太姒思齐。
鲁侯克昌。
亦赖令妻。
鉴神有顾。
苹繁在斯。
祁阳载天。
作之伉俪。
三
在虞之胄。
实惟有姚。
颖艳玉秀。
华茂桃夭。
居显祗明。
在灵格幽。
清尘熠烁。
淑心绸缪。
爰及祁阳。
惟德之周。
四
其德伊何。
和贞虔告。
师民履素。
言谋虑度。
钟鼓思乐。
靖端夙效。
考休攸嫔。
来嫁于顾。
五
羔羊执贽。
玉帛有辉。
百两集止。
之子于归。
宗姻风从。
娣侄云回。
祁阳顾之。
焕其盈闱。
六
既曰归止。
式扬好音。
言观河洲。
有集于林。
思乐葛藟。
薄采其蕈。
疾彼攸遂。
乃孚惠心。
七
惠心既孚。
有恪中馈。
敦此众斯。
永锡嗣类。
载延窈窕。
用和寤寐。
神之听之。
胤祚来尔。
八
昔周之隆。
在任有姒。
内刑圣敬。
外崇多士。
今我淑人。
实亮君子。
亹亹翼翼。
亦继斯祉。
宜尔子孙。
福禄盈止。
李伯纪丞相挽诗 其一
赵令衿（宋代）

道大终为累，功高反被疑。恨无长日月，宝此大蓍龟。

鼓咽空山暮，风酸落木悲。吊丧哀不及，赖有哭公诗。
秀实再用前韵惠诗再答·答自述
王洋（宋代）

声驰南国秀千林，逸气终疑困华阴。
病任烧空不烧火，诗唯传句不传心。
当年宗鲁江西梦，异日睎颜洛下吟。
直把风流付邱壑，真如封锁匣中琴。
梦觉
塞尔赫（清代）

一枕秋窗梦未闲，半生如醉独蹒跚。逢时漫说平津阁，往路多成蜀道山。

岂有金兰同臭味，也知秦越共尘寰。羡门已去长房远，更向何人觅大还。
杂咏十首
方凤（宋代）

马舞睨禄山，猴朝识朱温。
人岂不若兽，变故辄负恩。
寄惠州弟
文天祥（宋代）

五十年兄弟，一朝生别离。
雁行长已矣，马足远何之。
葬骨知无地，论心更有谁。
亲丧君自尽，犹子是吾儿。
偕友游石浪庵
窦承焯（清代）

路转峰腰断，庵依锡麓根。石随山势曲，浪卷月华吞。

仰见凌云塔，深藏修竹门。同来二三子，相与共开樽。
送黄少遇非熊守德庆
王迈（宋代）

三纪间关历宦途，萧然全似一臞儒。耻趋东閤隳高节，甘向南州剖左符。

悃愊不能为健吏，清修端可律贪夫。羊城定见菊坡老，能为苍生一出无。
满江红·正月十三日送文安国还朝
苏轼（宋代）

天岂无情？天也解、多情留客。春向暖、朝来底事，尚飘轻雪？君过春来纡组绶，我应归去耽泉石。恐异时、怀酒忽相思，云山隔！
浮世事，俱难必。人纵健，头应白。何辞更一醉，此欢难觅。欲向佳人诉离恨，泪珠先已凝双睫。但莫遣、新燕却来时，音书绝。
游烂柯山
谢勮（唐代）

独凌清景出，下视众山中。云日遥相对，川原无不通。
自致高标末，何心待驭风。
宛演横半规，穹崇翠微上。云扃掩苔石，千古无人赏。
宁知后贤心，登此共来往。
仙弈示樵夫，能言忘归路。因看斧柯烂，孙子发已素。
孰云遗迹久，举意如旦暮。
仙僧会真要，应物常渊默。惟将无住理，转与信人说。
月影清江中，可观不可得。
甲子元日，酒筵中示陈榕士、叶松潭、郑贞甫
林占梅（清代）

旭彩瞳瞳照绮筵，花枝池上弄晴妍。人逢甲子更新运，地息兵戈胜旧年。

筹饷免为愁里客，衔杯且效饮中仙。诸君已具匡时藻，纶綍旋看降日边。
偈颂一百零二首 其四十二
释绍昙（宋代）

水洗硬石头，浪打枯杨树，净智庄严功德聚。
偈一百二十首 其七十四
释怀深（宋代）

慧林小院子，恰似一只船。终日行上水，须得众人牵。

出入底出入，说禅底说禅。做饭底做饭，打眠底打眠。

有时甜似蜜，有时苦如连。恁么度众生，笑倒老金仙。

若问西来意，令人肚里煎。
沁园春·一粒金丹
衣白山人（宋代）

一粒金丹，大如黍米，定中降胎。运阴阳根本，东龙西虎，结凝金运，择地深栽。九载无亏，三田功满，卦气周圆炉鼎开。偷元化，用自然宗祖，全在灵台。真才。休恋尘埃。况颖悟明堂婴未孩。幸淮滨相遇，灵丹付了，亲留玄旨，期进仙阶。此去何时，运云高会，更上烟霞岐路哉。人间世，任王侯贵显，同委蒿莱。
代宣石桥谢两浙部使者
释居简（宋代）

丙寅端午前三日，南宕西湖酒一卮。趁此昌蒲新酿熟，看君棠棣燕歌迟。

春风玉笋分班处，夜雨金闺对榻时。蛙在秋池分部曲，小须叔季奏埙篪。
示儿
陆游（宋代）

得道如良贾，深藏要若无。
冶金宁辄跃？韫玉忌轻沽。
儒术今方裂，吾家学本孤。
汝曹能念此，努力共枝梧。
有感
孔平仲（宋代）

惊风拔古松，浮云掩秋月。对景辄悲歌，随声入清血。
送别
灵一（唐代）

凭高莫送远，看欲断归心。别恨啼猿苦，相思流水深。

翠云南涧影，丹桂晚山阴。若未来双鹄，辽城何更寻。
宫词
王仲修（宋代）

煌煌玉烛四时平，顺气熏蒸万物成。
谩说蓬莱宫裹橘，宣和殿下荔枝生。
双调望江南（寿张粹翁）
刘辰翁（宋代）

七日后，重会是星前。二月之间浑似此，余年何止万三千。日拟醉华筵。

歌白雪，除是雪儿传。看取长生瓢屡倒，眼前橘粟术何玄。自唱鹊桥仙。
句
夏噩（宋代）

谢守风流为腾事，杜郎吟咏属多才。
公事后禁门三首 其二
蔡羽（明代）

绀宇环天第，青苔琐汉宫。翠华雕辇去，露榭舞衣空。

风散琼林绮，花流温沼红。玉人抱银钥，羽校列云中。
别黄玄龙绝句（四首）
崔嫣然（明代）

华裾赋别酒初醺，《水调》吴歌夜入云。
此曲由来能解恨，一时凄切半缘君。
惠昭皇太子挽歌词二首
权德舆（唐代）

前星落庆霄，薤露逐晨飙。宫仗黄麾出，仙游紫府遥。

空嗟凤吹黄，无复鸡鸣朝。今夜西园月，重轮更寂寥。

东朝闻楚挽，羽翿依稀转。天归京兆新，日与长安远。

兰芳落故殿，桂影销空苑。骑吹咽不前，风悲九旗卷。
偈颂一百零四首 其五十八
释绍昙（宋代）

乳窦相从几弟兄，忘形骸外又忘情。炊香好甑和箩饭，鼠粪无端污却羹。

邻僧扣齿，诉不平声。折箸何妨挑剔去，壁根不到碍人行。
立春二首
廖行之（宋代）

随意旛花剪缀新，杯盘草草簇芳辛。
还欣好景平生事，赢得旬余分外春。
投介庵先生并寄庐陵周侍郎四首
赵蕃（宋代）

忽忆沧洲去，何心汉节持。
上书期得请，勇退复奚疑。
用舍非吾事，荣枯自彼时。
疾风劲草见，松柏岁寒知。
和仲咸杏花三绝句
王禹偁（宋代）

老去对花多感叹，春来耽酒少康宁。
也知此事终无益，免被渔人笑独醒。
禺山
方信孺（宋代）

禺山何事作番山，空有陂陀迹已漫。
今日升堂听丝竹，沉香不见旧阑干。
和颂
释重显（宋代）

玲珑岩古寺，冠乎明越境。海眼通洌泉，天心耸危岭。

尝游兴未阑，遐想神忽凝。彼士真觉雄，相邻不孤迥。

吾爱济横流，孰云烦虑屏。吾爱整颓纲，岂止浮根静。

栖梧瑞九包，追风骏十影。顾我不争衡，与谁闲斗茗。

乘时既磊落，照世非昏暝。伫为王者师，三千统摩顶。
凌丞事挽词二首 其二
葛胜仲（宋代）

紫诰恩华重，青纶命服荣。无香然玉釜，有子胜金籯。

禅解超尊宿，乡评服老成。棘人深孺慕，捧土作佳城。
圣济院
况师点（宋代）

迢迢幽径入松关，四面云蓝分外寒。
长啸一声山谷应，洞深惊起老龙蟠。
和渊明归田园居送潘清客六首 其五
赵秉文（金朝）

昨日游东城，今日复南陌。偶逢素心人，把手便欢适。

一谈复一笑，不觉日西夕。骑马穿市桥，矫首望林隙。

归来掩关卧，尚恨为物役。四论喜僧肇，玄文笺陆绩。

会当投绝学，缮性终何益。
宝应界中绝句三首 其二
孔武仲（宋代）

泉水秋浮艇，荒陂暮听蝉。登瀛从此路，出守已衰年。
樱桃
王禹偁（宋代）

凤实落嶙峋，蟠根出俗尘。
子多将尽夏，花晚不争春。
上苑空枝後，荒岩满树新。
鸟含红映嘴，猿饱渍流唇。
溪寺初供佛，山斋已待宾。
升筵参李柰，入市附樵薪。
叶衬青舒槲，笼擎绿透筠。
泻盘能宛转，就酒益甘辛。
致养侔怀橘，投试等献芹。
齿酸虽欲罢，喉渴尚宜频。
溉水应无主，驱禽免废人。
栽培伤物性，髠接失天真。
自笑羹梅忝，谁知社栗神。
用堪登俎豆，生合委荆榛。
差小同谦退，饶先似屈伸。
叔孙如荐庙，朴野味弥纯。
题画四首 其一
张宁（明代）

朔风吹雪满天涯，景物依依逼岁华。见说孤山春意蚤，欲将清兴赋梅花。
送人还姑苏
周弼（宋代）

别十三年返故居，可怜世业半空虚。
布囊惟有焦琴在，乞与秋风葬阖闾。
烟中梅
周弼（宋代）

冷花疎蕊竹间横，浅薄笼烟淡作晴。
怊怅野桥春水断，几回相见不分明。
东西二林寺 其三
沈与求（宋代）

游人多入东林寺，将谓西林景不如。我策短筇行半日，水声松韵更清虚。
缥缈楼背沿涧与后山对度青虹桥登平台
王世贞（明代）

老夫独眺缥缈楼，以西站台月如霰。虞山细吐一抹青，娄水横拖千尺练。

兴阑欲就北窗眠，无那群奇故相荐。大峰小峰玉齿齿，桃花杏花霞片片。

已看虥猫出奋迅，忽有𧍝蝀垂蜿蜒。洞庭西顶淹水宿，天台石梁苦头旋。

枋榆亦自足逍遥，何妨一日登一遍。
寿同父兄七十二首
陈著（宋代）

吾家兄弟笃天伦，晚景怡怡仅两人。
门户相依杏阴旧，藩篱不隔棣华春。
难逢燕夜如今日，回愧鳞年以次身。
造物倘容顽健在，愿为老栎伴庄椿。
和胡端约岩桂六首
蔡戡（宋代）

勿愁金蕊堕秋风，自是灵犀一点通。
醉魄薰成宝篝细，香脂匀就玉肌丰。
雪中方四隐君访宿有诗忆鹿田风雨旧游奉和并呈吴六赞府
谢翱（宋代）

金华人北山，空响出静伫。鹿田在其颠，肺石来风雨。

有客六七人，昔游至其处。唯我愁不眠，起坐蹴君语。

谓此定何声，百感生离绪。玩非琴与瑟，复异砧将杵。

醉者呼不应，愁者自为苦。空棂怯孤衾，展转如巢树。

湿歌散馀悲，以足拊柱础。尔来又七年，欲至困羁旅。

传闻老桑门，已复蝉蜕去。入山恶少年，巾钵空其聚。

乃知人世间，何者为客主。而我同怀人，忽复异处所。

梦中遥相望，各抱不售贾。有客不同游，亦是同怀者。

地主况有期，舆马不待假。倘规宿山中，畸人不应舍。
题金州西园九首。江榭
姚合（唐代）

亭亭白云榭，下有清江流。见江不得亲，不如波上鸥。

有榭江可见，无榭无双眸。
游前溪西庵
陈必复（宋代）

为爱僧居雅，时来扣野扉。
沼清鱼可数，轩静客忘归。
修竹负墙立，幽禽背水飞。
道人差不俗，洗耳听弦徽。
周纯臣子去病淑慧而短折赋以哀之
叶适（宋代）

周子百未遇，有儿慰眼前。
敢夸村调别，自喜禀赋全。
其守过老苍，其行通变权。
共看成蚤负，何意夭初年。
汝昔透胞强，冲风著筋挛。
和丹和乳嚥，煨附加盐煎。
所投烈药尽，始获奇痾痊。
隋和绝代宾，气命百分怜。
问汝今何之，幻影来无缘。
不许斧执捉，坏灭同埃烟。
此悲信无益，此爱倍难捐。
不见赵几道，泣泪迸幽泉。
不见孟良甫，叫吻聒穹天。
汝斧自为铭，志欲金石传。
兼求我诗去，刻在墓门边。
洛下雪中频与刘李二宾客宴集，因寄汴州李尚书
白居易（唐代）

水南水北雪纷纷，雪里欢游莫厌频。日日暗来唯老病，

年年少厌是交亲。碧毡帐暖梅花湿，红燎炉香竹叶春。

今日邹枚俱在洛，梁园置酒召何人。
谢风伯
陈舜俞（宋代）

晨风飘兮，弗疾弗暴。
我舟汎兮，以安且蹈。
云谁之赐，神伯予报。
莫阻乎淮，如彼行奡。
莫远乎泗，曾不日到。
我谗不淑，我辞靡好。
伯其怜汝，其还寿考。
伯实神圣，善人是悼。
鼓动万物，永辅有昊。
我歌我诗，以荐行潦。
过小岭 其一
陈同（清代）

此岭九十里，所历颇险恶。两夫舁一兜，袅袅竹竿弱。

片篷圆幕天，尺板危垫脚。所见高一头，有美自呈跃。

岭转初螺旋，崖断忽瓜削。曲则蚁穿珠，窄作鼠入角。

陡则马蓦坡，藏则蛇赴壑。进则鸟道争，退则蚓行却。

溪回路已穷，林转山又廓。峰峦递显藏，隐现随起落。

肩舆升降间，一一归领略。景色真难名，可喜又可愕。
乍冷洒然
韩淲（宋代）

不可更禁当，伏阴多夏凉。体中时作恶，鼻观日焚香。

照眼惊双鬓，支颐待一觞。诗来相劳苦，边事敢筹量。
观中芙蓉盛开
王洋（宋代）

秋木日动摇，秋容日修整，
况复白琳宫，焚香事幽屏。
胡为彼美人，犯此清净境。
仙官俨环佩，注目朝倒景。
岂容正法眼，泛爱冶色靓。
得非叶太清，宿念未灰冷。
北斗春已足，三山梦初醒。
曰鳞贵女子，俗目未可聘。
惯听步虚词，生便浮馆静。
那知羽衣人，文成伪心猛。
记语东方儿，偷桃不可幸。
共待月满除，萧萧散疏影。
句
勾台符（宋代）

料得桓温登剑阁，便抛李势入岷山。
打麦词八首 其四
徐搢珊（清代）

身却横行步却齐，一声高去一声低。当场历落真堪听，起自东兮止自西。
程婴墓
刘子翚（宋代）

停车莽苍认孤坟，烈烈英标尚想存。
已脱遗孤安赵氏，更轻一死报公孙。
荒林雀噪风常急，古道人稀日自昏。
惆怅九原如可作，欲凭楚些为招魂。
黄莺儿 夹竹桃
吴绡（清代）

疏影碧云斜。倘嫣生，茜色加。丹葩嫩节春无价。秦人种它。

王猷爱它。纤纤桃竹勾栏下。不争差。香筠苒弱，细碎贴朝霞。
九诵 河伯
鲜于侁（宋代）

清秋方初兮霪雨降而无时，旧坊弗治兮河水泛滥而为灾。

潏坊沸渭兮澎湃奔波而霈来，崩腾覆溺兮夫岂河伯之不仁。

汗漫千里兮荡然室闾，耄稚惊号兮丘冢为家。蛟螭愤怒兮鱼鳖纵横，鼋鼍驰骛兮凫鹜飞翔。

皇天无亲兮视听以民，五序参差兮咎极以滋。圣惟唐尧兮固遭横流，臣有舜禹兮舆心所依。

禦灾拯溺兮九叙可歌，四凶遂去兮二人以升。天地平成兮海隅蒙福，白马玉璧兮非神之欲。
金刚随机无尽颂·法身非相分第二十六
释印肃（宋代）

临崖看浒眼，浒即是你眼。
眼裹有真心，真心非浒眼。
硖石旅次
叶令仪（清代）

石屋依危峰，三更坐清绝。人语悄不闻，开门四山月。
送清江刘立爱赴柱阳学录
梁寅（元代）

千丈孤城环万山，新除学录小官閒。郡侯拜朔惟陪礼，弟子鸣弦长掩关。

燄燄文星南斗下，迢迢桂水白云间。奇才好进安边策，早从楼船定八蛮。
送陈太初道录
秦观（宋代）

先生簪绂後，世系本绵瓜。
驻马生枯骨，回车济病蛇。
带云眠酒市，和月醉渔家。
落日千山路，西风一枕霞。
几年流俗笑，一旦五侯夸。
棋惜春深日，琴憎雨後蛙。
背因书字曲，发为注经华。
地转东淮水，天回北斗车。
新宫黄道近，旧隐白云遐。
顾我身多累，逢君意谩夸。
空提方士剑，未上客星槎。
何日同归去，重飞九转砂。
莺啼序 谱梦窗残寒政欺病酒有赠，有序
姚华（清代）

依稀去年梦境，祇沉烟坠缕。乍春醒才解，成愁几分，初散还聚。

春红内千胸万臆，前尘点点伤心赋。向东风吹皱眉头，更添幽素。

寥落千秋，旧椠蠹尽，问苍生几顾。惜孤负珠玉文章，总知无甚凭据。

忍重看残笺泪血，化腥碧斑斓悽楚。暝窗寒，回首斜阳，此情难诉。

绳驹磨蚁，转轴星周，也忙似迅羽。恰过眼落花天气，又早昏晓，惯作阴晴，许多风雨。

风人善引，诗心能怨，啼鹃声里江山迥。遍天涯共读惊人句。

龙蛇感泣苍茫，唤出湘魂，问天怎地无语。

零芬剩劫，髣髴前朝，料翠条记否。正柳起清明将近，旧社难圆，草蔓苔荒，雨今云古。

浮生似此，惟须长醉。风萍波梗非易会，感沧桑陈迹樱桃树。

欷歔旧馆芳菲，怕觅欢痕，系人肺腑。
秋日过王问溪山庄将为多异岭之游
岑徵（明代）

路入桃源客易迷，秋风驴背赴招携。青山待我寒云外，白社寻君负郭西。

卜地依山三径曲，种梅垂屋万枝低。淹留幸有南村好，幽赏何须到虎溪。
次韵寄兴祖广德
洪皓（宋代）

南归不获却东迁，险阻艰难遍大千。
母老三年难见止，途穷一恸忽潸然。
愁同暴虎冯可悔，灾甚求鱼用木缘。
行府相将释老马，故人赠策助腾骞。
三月初五日携家人往龙华观桃花至则已谢 其二
郑孝胥（清代）

处处池塘是绿阴，春归何处试追寻。游龙流水空惆怅，未抵诗人一往深。
气出唱
曹操（两汉）

华阴山，自以为大。
高百丈，浮云为之盖。
仙人欲来，出随风，列之雨。
吹我洞箫，鼓瑟琴，何訚訚！
酒与歌戏，今日相乐诚为乐。
玉女起，起舞移数时。
鼓吹一何嘈嘈。
从西北来时，仙道多驾烟，
乘云驾龙，郁何务务。
遨游八极，乃到昆仑之山，
西王母侧，神仙金止玉亭。
来者为谁？赤松王乔，乃德旋之门。
乐共饮食到黄昏。
多驾合坐，万岁长，宜子孙。
谢君仪寄新茶二首 其二
郭祥正（宋代）

北苑藏和气，生成绝品茶。岂宜分旅馆，只合在仙家。

点处成云蕊，看时变雪花。琳琅得新句，又胜玉川誇。
偈颂一百二十三首 其七
释祖钦（宋代）

天悠悠，云悠悠。辊底浪花翻雪，竞龙舟。
唐多令 四月初九日作
王鹏运（清代）

春树噪昏鸦，春城咽暮笳。正纷纷、红雨迷花。都是东风来往路。

纷回首，便天涯。

帘幕几重遮，深深燕子家。莫思量、旧日繁华。纸醉金迷谁会得。

已春色，一分差。
上元果晴宴南楼诗弈尽欢用韵
陈杰（宋代）

赏心压景与晴期，广宴张山下漏迟。万国灯宵臣卜昼，三军乐舞客歌诗。

抃鳌东极遥觞寿，飞雹南风活著棋。不为清谈恐妨要，胡床尽到月来时。